FI Euroopan unionin virallinen lehti C 369/10

KERTOMUS

Clean Sky -yhteisyrityksen tilinpäätöksestä varainhoitovuodelta 2012 sekä yhteisyrityksen vastaukset

2013/C 369/02

SISÄLLYS

Kohta Sivu Johdanto … 1–5 11 Tarkastuslausuman perustana olevat tiedot … 6 11 Tarkastuslausuma … 7–14 11 Lausunto tilien luotettavuudesta … 12 12 Lausunto tilien perustana olevien toimien laillisuudesta ja asianmukaisuudesta … 13 12 Huomautukset budjetti- ja varainhallinnosta … 15 12 Talousarvion toteuttaminen … 15 12 Yhteisyrityksen valvontajärjestelmiin sisältyviä keskeisiä kontrolleja koskevat huomautukset … 16–19 12 Muut kysymykset … 20–26 13 Sisäisen tarkastuksen toiminto ja komission sisäisen tarkastuksen osasto … 20–22 13 Seuranta ja tutkimustuloksista raportointi … 23–25 13 Aiemmin esitettyjen huomautusten seuranta … 26 13

JOHDANTO

1. Brysselissä sijaitseva Clean Sky -yhteisyritys (jäljempänä ’yhteisyritys’) perustettiin joulukuussa 2007 (1) kymmeneksi vuodeksi.

2. Yhteisyrityksen tavoitteena on vauhdittaa puhtaan lentoliikenneteknologian kehittämistä, validointia ja demonstrointia EU:ssa, jotta sitä voitaisiin ottaa käyttöön mahdollisimman pian (2). Yhteisyrityksen koordinoima tutkimustoiminta on jaettu kuuteen teknologian alaan, joista käytetään nimitystä integroitujen teknologioiden demonstraatiot (ITD).

3. Yhteisyrityksen perustajaosakkaita ovat komission edustama Euroopan unioni sekä ITD-toimien vetäjinä toimivat teollisuutta edustavat kumppanit ja ITD:n assosiaatiojäsenet.

4. EU osarahoittaa Clean Sky -yhteisyrityksen juoksevia kustannuksia ja tutkimustoimintaa enintään 800 miljoonan euron verran; määrä maksetaan seitsemännen tutkimuksen puiteohjelman määrärahoista (3). Yhteisyrityksen muiden osakkaiden osuus on vähintään samansuuruinen kuin EU:n osuus, luontaissuoritukset mukaan lukien.

5. Yhteisyritys aloitti itsenäisen toimintansa 16. marraskuuta 2009.

TARKASTUSLAUSUMAN PERUSTANA OLEVAT TIEDOT

6. Tilintarkastustuomioistuimen valitsema tarkastuksen lähestymistapa käsittää analyyttiset tarkastustoimenpiteet, tapahtumien testaamisen yhteisyrityksen tasolla ja valvontajärjestelmien keskeisten kontrollien arvioinnin. Tämän lisäksi hyödynnetään muiden tarkastajien työhön perustuvaa evidenssiä (kun relevanttia evidenssiä on saatavilla) ja analysoidaan toimivan johdon vahvistusilmoitukset.

TARKASTUSLAUSUMA

7. Tilintarkastustuomioistuin on tarkastanut Euroopan unionin toiminnasta tehdyn sopimuksen (SEUT) 287 artiklan mukaisesti a) yhteisyrityksen tilinpäätöksen, joka sisältää ”tilinpäätöslaskelmat” (4) ja ”selvityksen talousarvion toteuttamisesta” (5)31. joulukuuta 2012 päättyneeltä varainhoitovuodelta, ja b) tilien perustana olevien toimien laillisuuden ja asianmukaisuuden.

Toimivan johdon velvollisuus

8. Toimiva johto vastaa komission asetuksen (EY, Euratom) N:o 2343/2002 (6) 33 ja 43 artiklan mukaisesti yhteisyrityksen tilinpäätöksen laatimisesta ja sen oikein esittämisestä sekä tilien perustana olevien toimien laillisuudesta ja asianmukaisuudesta. a) Yhteisyrityksen tilinpäätöksen laatimista koskeviin toimivan johdon velvollisuuksiin kuuluu suunnitella, ottaa käyttöön ja ylläpitää sisäisen valvonnan järjestelmä, jonka pohjalta on mahdollista laatia ja esittää oikein tilinpäätös, jossa ei ole petoksesta tai virheestä johtuvaa olennaista virheellisyyttä, valita asianmukaiset tilinpäätöksen laatimisperiaatteet ja soveltaa niitä komission tilinpitäjän vahvistamien kirjanpitosääntöjen mukaisesti (7) sekä laatia kirjanpidolliset arviot, jotka ovat kyseisissä olosuhteissa kohtuulliset. Johtaja vahvistaa yhteisyrityksen tilinpäätöksen sen jälkeen, kun yhteisyrityksen tilinpitäjä on laatinut tilinpäätöksen kaiken käytettävissä olevan tiedon pohjalta ja liittänyt tilinpäätökseen laatimansa ilmoituksen, jossa hän toteaa muun muassa saaneensa kohtuullisen varmuuden siitä, että tilinpäätös antaa kaikilta olennaisilta osiltaan oikean ja riittävän kuvan yhteisyrityksen taloudellisesta asemasta. b) Tilien perustana olevien toimien laillisuutta ja asianmukaisuutta sekä varainhoidon moitteettomuuden periaatteen noudattamista koskeviin toimivan johdon velvollisuuksiin kuuluu suunnitella, ottaa käyttöön ja ylläpitää tehokas ja vaikuttava sisäisen valvonnan järjestelmä, joka sisältää riittävän valvonnan ja tarkoituksenmukaiset toimenpiteet sääntöjenvastaisuuksien ja petosten estämiseksi sekä oikeudelliset toimet, joiden avulla tarvittaessa peritään takaisin perusteettomasti maksetut tai käytetyt varat.

Tarkastajan velvollisuus

9. Tilintarkastustuomioistuimen vastuulla on antaa tarkastuksensa perusteella tarkastuslausuma Euroopan parlamentille ja neuvostolle (8) tilinpäätöksen luotettavuudesta sekä tilien perustana olevien toimien laillisuudesta ja asianmukaisuudesta. Tilintarkastustuomioistuin toimittaa tarkastuksensa kansainvälisten tilinpäätösstandardien ja eettisten ohjeiden (IFAC) sekä ylimpien tarkastuselinten kansainvälisten standardien (INTOSAI) mukaisesti. Kyseisissä standardeissa edellytetään, että tilintarkastustuomioistuin suunnittelee ja toimittaa tarkastuksen siten, että sen avulla saadaan kohtuullinen varmuus siitä, onko yhteisyrityksen tilinpäätöksessä olennaisia virheellisyyksiä ja ovatko tilien perustana olevat toimet lailliset ja asianmukaiset.

10. Tarkastuksessa suoritetaan toimenpiteitä, joiden avulla hankitaan tarkastusevidenssiä tilinpäätökseen sisältyvistä luvuista ja siinä esitettävistä muista tiedoista sekä tilien perustana olevien toimien laillisuudesta ja asianmukaisuudesta. Toimenpiteiden valinta perustuu tarkastajan harkintaan ja arvioon siitä, kuinka suuri on riski, että tilinpäätökseen sisältyy petoksista tai virheistä johtuvia olennaisia virheellisyyksiä tai että tilien perustana olevien toimien kohdalla on jätetty olennaisella tavalla noudattamatta Euroopan unionin lainsäädännön vaatimuksia. Näitä riskejä arvioidessaan tarkastaja arvioi sisäisiä kontrolleja, jotka ovat relevantteja tilinpäätöksen laatimisen ja sen oikein esittämisen kannalta, sekä valvontajärjestelmiä, joiden avulla on tarkoitus varmistaa tilien perustana olevien toimien laillisuus ja asianmukaisuus. Tämän pohjalta tarkastaja suunnittelee olosuhteisiin nähden asianmukaiset tarkastustoimenpiteet. Tarkastukseen kuuluu myös sovellettujen tilinpäätösperiaatteiden asianmukaisuuden ja esitettyjen kirjanpidollisten arvioiden kohtuullisuuden sekä tilinpäätöksen yleisen esittämistavan arvioiminen.

11. Tilintarkastustuomioistuin katsoo, että se on saanut tarpeellisen määrän tarkoitukseen soveltuvaa tarkastusevidenssiä tarkastuslausumansa perustaksi.

Lausunto tilien luotettavuudesta

12. Tilintarkastustuomioistuin katsoo, että yhteisyrityksen taloudellinen asema 31. päivänä joulukuuta 2012 sekä sen toimien tulokset ja rahavirrat mainittuna päivänä päättyneeltä varainhoitovuodelta on esitetty tilinpäätöksessä kaikilta olennaisilta osiltaan oikein yhteisyrityksen varainhoitoa koskevien säännösten ja komission tilinpitäjän vahvistamien kirjanpitosääntöjen mukaisesti.

Lausunto tilien perustana olevien toimien laillisuudesta ja asianmukaisuudesta

13. Tilintarkastustuomioistuin katsoo, että 31. päivänä joulukuuta 2012 päättyneeltä vuodelta annetun tilinpäätöksen perustana olevat toimet ovat kaikilta olennaisilta osiltaan lailliset ja asianmukaiset.

14. Jäljempänä esitettävät huomautukset eivät aseta tilintarkastustuomioistuimen lausuntoa kyseenalaiseksi.

HUOMAUTUKSET BUDJETTI- JA VARAINHALLINNOSTA

Talousarvion toteuttaminen

15. Varainhoitovuoden 2012 lopulliseen lisätalousarvioon sisältyi 205,4 miljoonaa euroa maksusitoumusmäärärahoja ja 167,9 miljoonaa euroa maksumäärärahoja. Maksusitoumusmäärärahojen käyttöaste oli 84 prosenttia, kun se maksumäärärahojen kohdalla oli 75 prosenttia (9). Maksumäärärahojen alhaisempi käyttöaste kuvastaa talousarvion toteuttamiseen liittyneitä viiveitä, jotka johtuivat lähinnä toimien täytäntöönpanoon liittyneistä viivästyksistä (10) sekä ajasta, joka ehti kulua ehdotuspyyntöjen julkaisemisen ja avustussopimusten tekemisen välillä (11).

YHTEISYRITYKSEN VALVONTAJÄRJESTELMIIN SISÄLTYVIÄ KESKEISIÄ KONTROLLEJA KOSKEVAT HUOMAUTUKSET

16. Yhteisyritys teki varainhoitovuonna 2012 lisäparannuksia johtamis-, hallinnointi-, taloushallinto- ja kirjanpitomenettelyihinsä. Vuoden 2012 keskeisiin saavutuksiin lukeutui avustusten hallinnointiin tarkoitetun ”GMT-välineen” täytäntöönpano; kyseessä on sovellus, jonka avulla hallinnoidaan osakkaiden kanssa tehtyjen avustussopimusten täytäntöönpanoon liittyviä taloudellisia tietoja. GMT-välineeseen liittyy kuitenkin yhä tiettyjä rajoitteita hallinnoitavien operatiivisten tietojen kattavuuden osalta (12).

17. Clean Sky -yhteisyrityksen osakkaiden toimittamiin kuluilmoituksiin kohdistettavien ennakkotarkastusten osalta havaittiin, että kahden edunsaajan toimittamaan kuluilmoitukseen liittynyt tarkastuslausunto sisälsi varaumia, jotka koskivat hanketta varten palvelukseen otettujen henkilöstön jäsenten kanssa tehtyjä sopimuksia; toiseen kuluilmoitukseen liittynyt tarkastuslausunto sisälsi myös varaumia, jotka koskivat välillisiin kustannuksiin sovellettavia tukitasoja. Yhteisyritys suoritti maksut näistä huomattavista poikkeuksista huolimatta.

18. Clean Sky -yhteisyrityksen yhteistyökumppaneiden toimittamia kuluilmoituksia koskeneessa ennakkotarkastuksessa havaittiin seuraavat puutteet: — Kuluilmoitusten ennakkotarkastuksissa käytetyt tarkistuslistat eivät aina olleet täydellisiä. — Tarkistuksista vastaavat virkamiehet eivät laatineet yhteistyökumppaneiden toimista teknistä hyväksyntää koskevia raportteja. — Ainakin yhdessä tapauksessa hallintopäällikkö oli huolehtinut rahoitusta koskevista tarkastuksista sekä tulojen ja menojen hyväksyjän tehtävistä, mikä on vastoin rahoitusmenettelyjen käsikirjaa ja tehtävien erillään pitämistä koskevaa periaatetta. — Yhteisyrityksen yhteistyökumppanit toimittavat yleensä kuluilmoitukset myöhässä. Tilintarkastustuomioistuimen tarkastuksen aikaan yhteisyritykselle toimitettavista 292 kuluilmoituksesta ainakin 70 oli myöhässä. Kuluilmoitukset olivat 15 tapauksessa viivästyneet yli vuoden.

19. Suosituksia, jotka tilinpitäjä on esittänyt vuonna 2012 tilien perustana olevien järjestelmien validoinnin yhteydessä, on noudatettava asianmukaisesti (13).

MUUT KYSYMYKSET

Sisäisen tarkastuksen toiminto ja komission sisäisen tarkastuksen osasto

20. Organisaatioon liittyneet resurssiongelmat ja ensimmäisen jälkitarkastusmenettelyn käynnistäminen pakottivat sisäisen tarkastajan keskittymään vuonna 2012 yhteisyrityksen ydinprosesseihin – kuten vuoden 2012 tilinpäätöksen laadintaan. Tämän seurauksena vuoden 2012 tarkastussuunnitelmaan sisältyneitä tarkastustehtäviä ei kyetty saattamaan päätökseen. Tilintarkastustuomioistuin raportoi vastaavasta tilanteesta vuonna 2011 (14).

21. Komission sisäisen tarkastuksen osasto tarkasti vuonna 2012 avustusten hallinnointiin sovellettavan vuotuisen suunnitteluprosessin (15). Tarkastuksen perusteella tehtiin johtopäätös, että olemassaoleva sisäisen tarkastuksen järjestelmä antoi kohtuullisen varmuuden prosessille asetettujen liiketoiminnallisten tavoitteiden saavuttamisesta lukuun ottamatta kahta erittäin merkittävää varaumaa, jotka koskivat ohjelman täytäntöönpanoviiveitä ja resurssien käytön arviointijärjestelmää (16).

22. Hallintoneuvosto hyväksyi komission sisäisen tarkastuksen osaston toimenkuvauksen 31. maaliskuuta 2011. Yhteisyrityksen varainhoitoa koskeviin säännöksiin ei kuitenkaan ole vielä sisällytetty puiteasetuksen säännöksiä, jotka koskevat komission sisäisen tarkastajan toimivaltuuksia (17).

Seuranta ja tutkimustuloksista raportointi

23. Seitsemännessä puiteohjelmassa määrätään seuranta- ja raportointijärjestelmästä, joka kattaa tutkimustulosten suojan, levittämisen ja siirron (18).

24. Yhteisyritys on sisällyttänyt edunsaajien kanssa tehtyihin avustussopimuksiin erityisehtoja, jotka koskevat teollis- ja tekijänoikeuksia sekä tutkimustulosten levittämistä. Yhteisyritys seuraa ehtojen täytäntöönpanoa rahoitettavien hankkeiden eri vaiheissa.

25. Seurantatulosten raportointitapaa on kuitenkin edelleen tarvetta kehittää, jotta se vastaisi paremmin päätöksen 1982/2006/EY (19) 7 artiklassa ja asetuksen (EY) N:o 1906/2006 (20) 27 artiklassa esitettyjä tavoitteita.

Aiemmin esitettyjen huomautusten seuranta

26. Yhteisyrityksen toiminnan jatkuvuutta koskevaan suunnitelmaan ja palautumissuunnitelmaan liittyviin tietoteknisiin näkökohtiin on tehty huomattavia parannuksia. Yhteisyrityksen mukaan suunnitelmat saadaan valmiiksi vuoden 2013 loppuun mennessä.

Tilintarkastustuomioistuimen IV jaosto on tilintarkastustuomioistuimen jäsenen Louis GALEAN johdolla hyväksynyt tämän kertomuksen Luxemburgissa 22. lokakuuta 2013 pitämässään kokouksessa. Tilintarkastustuomioistuimen puolesta Vítor Manuel da SILVA CALDEIRA presidentti

(1) Neuvoston asetus (EY) N:o 71/2008, annettu 20 päivänä joulukuuta 2007, Clean Sky -yhteisyrityksen perustamisesta (EUVL L 30, 4.2.2008, s. 1).

(2) Liitteessä esitetään tiedotustarkoituksessa yhteenveto yhteisyrityksen vastuualueista, toiminnoista ja resursseista.

(3) Seitsemäs tutkimuksen puiteohjelma hyväksyttiin Euroopan parlamentin ja neuvoston päätöksellä N:o 1982/2006/EY (EUVL L 412, 30.12.2006, s. 1). Puiteohjelma kokoaa yhteen kaikki tutkimukseen liittyvät EU-aloitteet ja sillä on olennainen merkitys kasvun, kilpailukyvyn ja työllisyyden tavoitteiden saavuttamisessa. Ohjelma on myös eurooppalaisen tutkimusalueen keskeinen tekijä.

(4) Sisältävät taseen, tuloslaskelman, rahavirtalaskelman, nettovarallisuuden muutoksia koskevan laskelman sekä yhteenvedon keskeisistä tilinpäätöksen laatimisperiaatteista ja muut liitetiedot.

(5) Selvitys talousarvion toteuttamisesta sisältää yhteenvedon budjettiperiaatteista ja muut liitetiedot.

(6) EYVL L 357, 31.12.2002, s. 72.

(7) Komission tilinpitäjän vahvistamat kirjanpitosäännöt perustuvat kansainvälisen tilintarkastajaliiton (International Federation of Accountants, IFAC) antamiin kansainvälisiin julkisen sektorin tilinpäätösstandardeihin (International Public Sector Accounting Standards, IPSAS) tai, silloin kun se on relevanttia, kansainvälisen tilinpäätösstandardeja käsittelevän elimen (International Accounting Standards Board, IASB) antamiin kansainvälisiin IAS/IFRS-tilinpäätösstandardeihin (International Accounting Standards/International Financial Reporting Standards).

(8) Neuvoston asetus (EY, Euratom) N:o 1605/2002 (EYVL L 248, 16.9.2002, s. 1), 185 artiklan 2 kohta.

(9) Yhteistyökumppaneiden kanssa tehtyjen avustussopimusten tapauksessa maksumäärärahojen käyttöaste oli ainoastaan 60 prosenttia.

(10) Kohta 24.

(11) Ehdotuspyynnön julkaisemisen ja avustussopimusten tekemisen välillä kului vuonna 2012 keskimäärin 12 kuukautta.

(12) Tiedot on toimitettava yhä oikaisuista, joita kuluilmoituksiin on tehty jälkitarkastusten tai muiden lähteiden perusteella, sekä osittaisten maksusuoritusten kirjaamisesta.

(13) Varainhoitovuotta 2011 koskeva tilintarkastustuomioistuimen kertomus, kohta 24.

(14) Varainhoitovuotta 2011 koskeva tilintarkastustuomioistuimen kertomus, kohta 25.

(15) Avustusten hallinnoinnin vuotuista suunnittelua koskeva loppukertomus: Final Report on Grant Management – Annual Planning, 18. helmikuuta 2013.

(16) Sisäisen tarkastuksen osaston kertomuksessa korostetaan, että yhteisyrityksen on vaikea laatia tällä alalla asianmukaista arviointia, koska ITD-toimien talousarvio on esitetty työvaiheen tasolla. Yhteisyritys nimittäin seuraa toimien täytäntöönpanoa suoritteiden tasolla.

(17) Komission asetus (EY, Euratom) N:o 2343/2002, annettu 19 päivänä marraskuuta 2002, Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta.

(18) Seitsemättä puiteohjelmaa koskevat seurantakertomukset: http://ec.europa.eu/research/evaluations/index_en.cfm?pg=fp7-monitoring

(19) Euroopan parlamentin ja neuvoston päätös N:o 1982/2006/EY, tehty 18 päivänä joulukuuta 2006, Euroopan yhteisön seitsemännestä tutkimuksen, teknologian kehittämisen ja demonstroinnin puiteohjelmasta (2007–2013), 7 artikla. Päätöksen 7 artiklan mukaan komissio seuraa jatkuvasti ja järjestelmällisesti seitsemännen puiteohjelman ja sen erityisohjelmien toteuttamista ja raportoi säännöllisesti tämän seurannan tuloksista ja levittää niitä.

(20) Euroopan parlamentin ja neuvoston asetus (EY) N:o 1906/2006, annettu 18 päivänä joulukuuta 2006, säännöistä, jotka koskevat yritysten, tutkimuskeskusten ja korkeakoulujen osallistumista seitsemännen puiteohjelman toimiin sekä tutkimustulosten levittämistä (EUVL L 391, 30.12.2006, s. 1). Asetuksen 27 artiklan mukaan komission on seurattava epäsuorien toimien toteutusta käyttäen apuna toimitettuja määräaikaiskertomuksia toteutuksen edistymisestä. Komissio seuraa tulosaineiston käyttöä ja levittämistä koskevan suunnitelman täytäntöönpanoa. Komission on myös perustettava tietojärjestelmä, jonka avulla tätä seurantaa voidaan toteuttaa tehokkaasti ja johdonmukaisesti koko seitsemännessä puiteohjelmassa, ja ylläpidettävä sitä.

LIITE Clean Sky -yhteisyritys (Bryssel) Vastuualueet ja toiminnot Perussopimuksen mukainen unionin toimivalta (Euroopan unionin toiminnasta tehty sopimus, 187 ja 188 artikla) Seitsemännestä puiteohjelmasta 18 päivänä joulukuuta 2006 tehdyssä Euroopan parlamentin ja neuvoston päätöksessä N:o 1982/2006/EY määrätään unionin osallistumisesta yhteisten teknologia-aloitteiden muodossa pitkällä aikavälillä toimivien julkisen ja yksityisen sektorin yhteistyökumppanuuksien perustamiseen. Kumppanuudet voitaisiin toteuttaa perussopimuksen 187 artiklassa tarkoitettuina yhteisyrityksinä. Neuvoston asetus (EY) N:o 71/2008, annettu 20 päivänä joulukuuta 2007, Clean Sky -yhteisyrityksen perustamisesta (EUVL L 30, 4.2.2008, s. 1). Yhteisyrityksen toimivaltuudet (neuvoston asetus (EY) N:o 71/2008) Tavoitteet — osallistua seitsemännen puiteohjelman ja erityisesti Yhteistyö-erityisohjelman 7. aihealueen ”Liikenne (mukaan luettuna ilmailu)” toteuttamiseen — vauhdittaa puhtaan lentoliikenneteknologian kehittämistä, validointia ja demonstrointia EU:ssa, jotta sitä voitaisiin ottaa käyttöön mahdollisimman pian — varmistaa ympäristön parantamiseen lentoliikenteen alalla tähtäävän eurooppalaisen tutkimuksen johdonmukainen toteuttaminen — luoda perin pohjin innovatiivinen lentoliikennejärjestelmä, joka perustuu kehittyneiden teknologioiden integrointiin ja täyden mittakaavan demonstraatioihin, ja vähentää merkittävästi lentoliikenteen ympäristövaikutuksia vähentämällä melu- ja kaasupäästöjä ja parantamalla ilma-alusten polttoainetaloutta — vauhdittaa uuden tietämyksen ja innovoinnin tuottamista sekä tutkimustulosten käyttöönottoa osoituksena kattavista teknologioista ja täysin integroiduista järjestelmäkokonaisuuksista asianmukaisessa toimintaympäristössä, millä lujitetaan teollisuuden kilpailukykyä. Hallinto Hallintoneuvosto on Clean Sky -yhteisyrityksen johtava elin. Johtoryhmän vetäjänä toimii toimitusjohtaja. Teollisuus on edustettuna eri tavoin, esimerkiksi integroitujen teknologioiden demonstraatioiden ohjauskomiteoissa ja valtioiden edustusryhmässä. Yhteisyrityksen resurssit vuonna 2012 Talousarvio 205 364 690 euroa Henkilöstö 31. joulukuuta 2012 Henkilöstötaulukossa on 24 tointa (18 väliaikaista ja 6 sopimussuhteista), joista oli täytettynä 23 tointa. Operatiiviset tehtävät (17); sekalaiset tehtävät (6). Toiminta ja palvelut vuonna 2012 Ks. Clean Sky -yhteisyrityksen vuoden 2012 vuotuinen toimintakertomus: www.cleansky.eu Lähde: Yhteisyrityksen toimittamat tiedot.